FI Euroopan unionin virallinen lehti L 124/23

KOMISSION ASETUS (EU) N:o 460/2011,

annettu 12 päivänä toukokuuta 2011,

Euroopan parlamentin ja neuvoston asetuksen (EY) N:o 396/2005 liitteen III muuttamisesta siltä osin kuin on kyse kloroantraniiliprolin (DPX E-2Y45) jäämien enimmäismäärästä porkkanoissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 18 artiklan 4 kohdan,

sekä katsoo seuraavaa:

(1) Kloroantraniiliprolin (DPX E-2Y45) jäämien enimmäismäärät vahvistetaan asetuksen (EY) N:o 396/2005 liitteessä III olevassa A osassa.

(2) Ranska ilmoitti 23 päivänä elokuuta 2010 komissiolle kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (2) 8 artiklan 4 kohdan mukaisesti antaneensa kloroantraniiliprolia (DPX E-2Y45) sisältävälle kasvinsuojeluaineelle väliaikaisen luvan porkkanoiden pinnalla käyttöä varten porkkanakärpästen torjumiseksi, sillä ne aiheuttivat ennalta arvaamattoman vaaratilanteen, joka ei ollut hallittavissa muilla keinoilla. Tämän jälkeen Ranska ilmoitti asetuksen (EY) N:o 396/2005 18 artiklan 4 kohdan mukaisesti muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, että se on sallinut alueellaan sellaisten porkkanoiden markkinoille saattamisen, jotka sisältävät sovellettavaa jäämien enimmäismäärää suurempia torjunta-ainejäämiä. Lisäksi Ranska toimitti asianmukaisen riskinarvioinnin, jossa todettiin, etteivät kyseiset porkkanat aiheuta kohtuutonta riskiä ja erityisesti ettei ehdotettu, entistä suurempi jäämien määrä aiheuta riskiä kuluttajille.

(3) Elintarviketurvallisuusviranomainen tutki Ranskan toimittaman riskinarvioinnin ja tarkasteli erityisesti kuluttajille ja tarpeen mukaan eläimille aiheutuvia riskejä. Elintarviketurvallisuusviranomainen antoi ehdotetusta jäämien enimmäismäärästä perustellun lausunnon (3). Lausunnossa elintarviketurvallisuusviranomainen katsoi, että ehdotettu jäämien enimmäismäärä on hyväksyttävissä kuluttajien terveyttä silmällä pitäen 27 erityiselle eurooppalaiselle kuluttajaryhmälle tehdyn kuluttajien altistumista koskevan arvioinnin pohjalta.

(4) Elintarviketurvallisuusviranomaisen perustellun lausunnon perusteella ja asian kannalta merkitykselliset tekijät huomioon ottaen katsotaan, että ehdotettu jäämien enimmäismäärä on asetuksen (EY) N:o 396/2005 18 artiklan 4 kohdan vaatimusten mukainen.

(5) Sen vuoksi asetusta (EY) N:o 396/2005 olisi muutettava.

(6) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liite III tämän asetuksen liitteen mukaisesti.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä toukokuuta 2011. Komission puolesta José Manuel BARROSO Puheenjohtaja

(1) EUVL L 70, 16.3.2005, s. 1.

(2) EYVL L 230, 19.8.1991, s. 1.

(3) Elintarviketurvallisuusviranomaisen tieteellinen raportti on saatavilla osoitteessa http://www.efsa.europa.eu:

Reasoned opinion of EFSA: Modification of the existing MRL for chloranthraniliprole in carrots. EFSA Journal 2010; 8(10): 1859. Julkaistu: 11. lokakuuta 2010. Hyväksytty: 8. lokakuuta 2010.